‘Die plek is so cool,’ sê Britse Ope-kampioenAustralië se Cameron Smith. Foto: Andy Buchanan/AFP. Gholfpuriste kan dalk ’n bietjie oor Cameron Smith se muishond-haarstyl en yl snorretjie frons, maar niemand kan met sy vertoning op St. Andrews in Skotland stry nie. Die 28-jarige Aussie is die wenner van die Britse Ope-gholftoernooi nadat hy danksy ’n uitstekende finale ronde van 64 vir Rory McIlroy tong uitgesteek het. “Om ’n Ope-kampioenskap te wen is beslis die hoogtepunt van ’n gholfspeler se loopbaan, maar om dit op St. Andrews te doen is net pleinweg ongelooflik. Die plek is so cool en ek is mal oor die baan en die dorp,” het Smith gesê. In die proses het hy die eerste Australiese gholfspeler in 29 jaar geword om die Britse Ope te wen; Greg Norman het laas in 1993 met die louere weggestap. Smith se briljante vertoning op die finale dag moet veral vir McIlroy ’n bitter pil wees om te sluk. Die Ierse gholfspeler was immers een van die gunsteling-spelers om die silwerware omhoog te hou, terwyl hy ook saam met Viktor Hovland op ’n kol die algehele voorloper was. “’n Beter speler het my ore aangesit,” was McIlroy se eerlike antwoord toe hy oor sy vertoning gepols is. “’n Ronde van 64 om die Ope op St. Andrews te wen is ’n massiewe prestasie. Ek haal my hoed vir Cameron af; hy het ’n ongelooflike week agter die blad.” Smith is ongetwyfeld ook trots op sy vertoning. “My goeie vertoning vroeër tydens The Players-kampioenskap het my die nodige selfvertroue gegee en ek het geweet dat iets groot om die draai is. Ek het al ’n paar keer aan die deur van ’n groot oorwinning geklop en dit is lekker om uiteindelik met een te spog.” 268 – Cameron Smith 269 – Cameron Young 270 – Rory McIlroy 274 – Tommy Fleetwood en Viktor Hovland 275 – Brian Harman en Dustin Johnson 276 – Patrick Cantlay, Bryson DeChambeau en Jordan Spieth 277- Abraham Ancer, Dean Burmester (Suid-Afrika), Tyrrell Hatton en Sadom Kaewkanjana. To shoot 64 in the Final Round of a Major is nothing short of sensational. To do it at #The150thOpen? Historic. pic.twitter.com/gtJtMejgnS — The Open (@TheOpen) July 17, 2022